Μπρένταν Ουίντερς

Ο Μπρένταν Oυίντερς, γεννημένος στις 9 Μαΐου 1983 στο Ντένβερ του Κολοράντο, είναι Αμερικανός πρώην καλαθοσφαιριστής, ο οποίος αγωνιζόταν στη θέση του σούτινγκ γκαρντ.

Βιογραφία
Ο Oυίντερς ξεκίνησε την καριέρα του από το λύκειο του Μάλεν, με το οποίο κατέκτησε το πολιτειακό πρωτάθλημα του Κολοράντο το 2001. Στη συνέχεια, φοίτησε στο κολέγιο του Ντέιβιντσον, όπου σε σύνολο 118 αγώνων είχε μέσο όρο 16,0 πόντων. Ο Oυίντερς κέρδισε τον τίτλο του κορυφαίου παίκτη της νότιας περιφέρειας το 2003-04, ενώ στην τελευταία του χρονιά αναδείχθηκε κορυφαίος αθλητής στο τουρνουά της νότιας περιφέρειας.

Μετά το τέλος της κολεγιακής του καριέρας δεν κατάφερε να γίνει ντραφτ στο ΝΒΑ και υπέγραψε στη γαλλική Ναντ, με την οποία αγωνίστηκε σε 34 παιχνίδια έχοντας μέσους όρους 15,4 πόντων και 3,3 ριμπάουντ. Την επόμενη σεζόν, μεταγράφηκε στην Μπάγερ Λεβερκούζεν από τη Γερμανία, όπου παρέμεινε για τρεις σεζόν και συμπεριλήφθηκε στην All-Star πεντάδα της Μπουντεσλίγκα. Το καλοκαίρι του 2010, υπέγραψε στην ουγγρική Ατομερόμου, όπου είχε 14,8 πόντους και 3,1 ριμπάουντ σε δέκα παιχνίδια.

Έκλεισε τη χρονιά και την καριέρα του στον Άρη Θεσσαλονίκης, παίζοντας σε πέντε αγώνες της κανονικής περιόδου του πρωταθλήματος με μέσο όρο 6,8 πόντων, ενώ στα πλέι-οφ πέτυχε είκοσι πόντους σε τέσσερις αγώνες.

Μετά το τέλος της καριέρας του ως καλαθοσφαιριστής, επέστρεψε στις Ηνωμένες Πολιτείες, βοηθώντας στην ίδρυση μίας οργάνωσης εκμάθησης καλαθοσφαίρισης για νέους.

Παραπομπές

Πηγές
 Brendan Winters Stats - Sports-Reference.com
 Brendan Winters Europe Stats | Basketball-Reference.com
 Brendan Winters - Eurobasket

Αμερικανοί καλαθοσφαιριστές
Καλαθοσφαιριστές Άρη
Καλαθοσφαιριστές ουγγρικών συλλόγων‎‎‎‎
Καλαθοσφαιριστές γαλλικών συλλόγων‎‎‎
Καλαθοσφαιριστές γερμανικών συλλόγων‎‎